जोधपुर। शहर के चौपासनी हाउसिंग बोर्ड थाना क्षेत्र स्थित वैष्णव नगर में बुधवार रात चोरों ने एक सूने मकान के ताले तोड़ 65 हजार रुपए के अलावा सोने-चांदी के जेवर सहित एक लैपटाप व घरेलू सामान चोरी कर लिया। मकान मालिक को सुबह गांव से लौटने पर चोरी का पता चला।
जोधपुर शहर में सर्दी बढ़ने के बाद से रोजाना किसी न किसी स्थान पर चोरी हो रही है। वैष्णव नगर निवासी नरेन्द्रसिंह राजपुरोहित कल किसी कार्य से अपने परिवार के साथ अपने गांव हिंगोला गया हुआ था। सूना मकान देख रात को चोरों ने उसके माकन का ताला तोड़ अंदर प्रवेश कर लिया। चोरों ने अंदर प्रवेश करने के बाद आराम से पूरे घर की तलाशी ली। उन्होंने वहां रखी लोहे की एक अलमारी के ताले तोड़ उसमें रखे ६५ हजार रुपए, सोने की एक चेन, दो झुमके व दो अंगूठियां सहित चांदी की तीन पायजेब चुरा ली। इसके अलावा वे वहां रखा एक लैपटाप भी लेकर चलते बने। जाते समय वे बाहर पोर्च में रखी एक मोटर साइकिल भी लेकर चले गए। राजपुरोहित सुबह गांव से यहां पहुंचे तो उन्हें चोरी का पता चला। बाद में उन्होंने पुलिस को सूचित किया।
hin_Deva hin_Deva